Ego Garnerius, Dei gratia Lingonensis episcopus, notum facio presentibus et futuris quod Matheus de Estez dimisit Fontenetensibus forefactum quod ei fecerant de bosco suo tempore peregrinationis sue Jherosolimitane, et dampnum quod porci eorum in finagiis de Puteis et de Estez in pratis fecerant. Dedit etiam eis in elemosinam perpetuam duos solidos census quod ei annuatim debebant, et terram quamdam quam eis Brutinus invadiaverat, et tam de censu quam de terra illa debitam guarantiam se portaturum promisit. Concessit et ut porci eorum a festo Sancti Remigii usque ad exitum marcii per omnia nemora sua de Puteis et de Estez, tam pre pastura quam pro pastione, absque ulla occasione et dampni requisitione, current. Concessit etiam pastoribus Fonten. uti nemoribus suis ad faciendas rameas et omnia sibi necessaria quandiu pascerent animalia eorum in nemoribus illis. Hoc totum laudavit Edelina, uxor predicti Mathei cum filia sua Eglentina, qui pro laude XL solidos habuerunt. Quod totum ut ratum in perpetuum habeatur, sigilli mei auctoritate confirmo. Anno ab incarnatione Domini M°C°XC°III°.